སྐབས་དོན་ལྷུག་རྩོམ་གྱི་རྩོམ་ལུས་ཟེར་བ་ནི་རང་རིགས་ཀྱི་རྩོམ་རིག་ལོ་རྒྱུས་སུ་མེད་པ་མ་ཡིན་པར་༼བཅད་ལྷུག་སྤེལ་མ༽ཟེར་དུས་རྩོམ་ལུས་འདི་དང་འབྲེལ་བ་ངེས་ཅན་ཞིག་ཡོད་པ་གཞིར་བཞག་རེད།ཡིན་ནའང་དེང་རབས་ཀྱི་ངོ་བོའི་ཆ་ནས་བཤད་པའི་ལྷུག་རྩོམ་དང་ཁྱད་པར་ཅུང་ཟད་བདོགདེང་རབས་ཀྱི་ལྷུག་རྩོམ་ཟེར་བ་ཡང་སྒྲ་ཡངས་འཇུག་དང་དོག་འཇུག་གི་ཆ་གཉིས་ཡོད།དོག་འཇུག་གི་ཆ་ནས་དོན་བརྗོད་ལྷུག་རྩོམ་དང་བརྩེ་དུང་མཚོན་པའི་ལྷུག་རྩོམ་སོགས་ཟེར་སྲོལ་ཡོད།ཡིན་ནའང་སྒྲ་ཡང་འཇུག་གི་ཆ་ནས་བཤད་ན་ལྷུག་རྩོམ་ནི་སྙན་ངག་དང་བརྩམས་སྒྲུང་སོགས་ཀྱི་རྩོམ་ལུས་དང་མི་འདྲ་བར།བརྗོད་དོན་གང་རུང་ཞིག་ཚིགས་བཅད་མ་ཡིན་པར་ལྷུག་པར་བརྗོད་པར་བྱ་བའི་བར་སྟོང་ཆེན་པོ་ཞིག་ཡིན་པས།རིག་ཚན་སོ་སོའི་མཁས་དབང་རྣམས་ཀྱིས་རིག་པའི་ཀློང་བརྡོལ་བའི་ལྷུག་རྩོམ་མང་པོ་བྲིས་ཡོད།དཔེར་ན་དབྱི་ཐ་ལིས་ཀྱི་མ་ཁེ་ཕོ་ལོ་ཡི་ཤར་ཕྱོགས་མཐོང་ཐོས་ཟིན་ཐོལྟ་བུ་ནི་ཡུལ་སྐོར་ལྷུག་རྩོམ་དང་།འཇར་མན་གྱི་སོ་པིན་ཧྥ་ཡི་ཁེར་རྐྱང་གླེང་བལྟ་བུ་ནི་རིག་གཞུང་ལྷུག་རྩོམ།རྒྱ་ནག་གི་རྩོམ་པ་པོ་ཡོའུ་ཆོ་དབྱི་ཡི་རིག་གནས་སྡུག་འཚོལྟ་བུ་ནི་རིག་གནས་ལྷུག་རྩོམ།ཁ་ཆེའི་རྩོམ་པ་པོ་ཀྲང་ཁྲིན་ཀྲི་ཡི་ནུབ་བྱང་ཆེན་མོནི་ལོ་རྒྱུས་ལྷུག་རྩོམ་གྱི་གྲས་སུ་འཇོག་བཞིན་ཡོད་པས།འདི་ཡི་ཐོག་ནས་བལྟས་ན་རང་རེའི་རྡོ་རིང་བསྟན་འཛིན་དཔལ་འབྱོར་གྱི་རྡོ་རིང་པཎྚི་ཏའི་རྣམ་ཐརནི་ལོ་རྒྱུས་ལྷུག་རྩོམ་དང་།བཙན་པོ་ནོ་མོན་ཧན་གྱི་འཛམ་གླིང་རྒྱས་བཤདནི་རིག་གནས་ལྷུག་རྩོམ།དགེ་ཆོས་ཀྱི་རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་ཐངནི་རིག་གཞུང་ལྷུག་རྩོམ།དོན་འགྲུབ་རྒྱལ་གྱི་ཏུན་ཧོང་ལ་ཕྱིན་པའི་མཐོང་ཐོསནི་ཡུལ་སྐོར་ལྷུག་རྩོམ་གྱི་ཁྱབ་ཁོངས་སུ་བཞག་ན་མི་ཆོག་པ་ཅི་ཡང་མེད།དེའི་ཕྱིར་ལྷུག་རྩོམ་གྱི་རྩོམ་ལུས་འདི་ནི་རྒྱུ་ཆ་གཅིག་ཀྱང་དབྱིབས་འདྲ་མིན་གྱི་རྫ་ཁོག་རེ་དང་མཚུངས་པར་དུས་དང་བསྟུན་ནས་འགྱུར་ལྡོག་འབྱུང་གི་ཡོད་པས།དྲ་ལམ་གྱི་རྩོམ་ཐུང་མང་པོ་ཞིག་ཀྱང་ལྷུག་རྩོམ་གྱི་ཁྱབ་ཁོངས་སུ་འདུས་པས།འདི་ཡི་སྐོར་ནས་བརྡ་ཆད་ཙམ་མ་ཡིན་པར་རིག་པའི་གཞུང་ལུགས་ཀྱི་ཐོག་ནས་དབྱེ་ཞིབ་དང་དག་ཐེར་བྱ་རྒྱུ་ཡོད་ཀྱང་།འདི་ནི་དཔེ་ཚོགས་ཀྱི་འགོ་བརྗོད་ཙམ་ཡིན་པས་ན་ཡིག་ཚོགས་ལ་འཇིགས་ནས་མི་གླེང་བ་བྱའོ།།